Mexiko-aardbewing: Kragtigste in 100 jaar; sterftes aangemeld‘n Winkelsentrum in Chiapas. Foto: Xinhua. Die dodetal in ŉ reuse-aardbewing wat Mexiko Donderdagnag (plaaslike tyd) getref het, het tot vyf gestyg. Enrique Peña Nieto, die Mexikaanse president, het gesê dit is die kragtigste aardbewing in dié land die afgelope eeu. Twee van die vyf mense wat dood is, is kinders van die Tabasco-staat, noord van die Chiapas-staat. Een van die kinders is dood in ŉ hospitaal nadat ŉ kragonderbreking veroorsaak het dat lewensondersteunende apparaat ophou werk het en die ander een is dood toe ŉ muur ineengestort het. Twee vroue is in Chiapas dood as gevolg van vallende puin. ŉ Tsoenami-waarskuwing is Vrydagoggend uitgereik nadat die aardbewing met ŉ sterkte van 8,2 Mexiko getref het. Volgens die Amerikaanse geologiese opnamediens (USGS) het die aardbewing 87 km van Chiapas op ŉ diepte van 69,7 km voorgekom. Die aardbewing het veroorsaak dat geboue geskud en mense in hul slaapklere paniekbevange in die strate in gehardloop het om van die geboue af weg te kom. Gedeeltes van Mexikostad is sonder elektrisiteit. In sommige gevalle is mense uit hospitale as voorsorgmaatreël verwyder. Klasse is ook reg oor die land afgestel om inspekteurs die geleentheid te gee om seker te maak skoolgeboue is nog veilig. Die VSA se tsoenami-waarskuwingsdiens het gewaarsku dat wydverspreide tsoenami-golwe moontlik in die Stille Oseaan kan voorkom en kusgebiede van verskeie Sentraal-Amerika-lande kan raak. Die golwe kan die kusgebiede van Mexiko, Guatemala, El Salvador, Costa Rica, Nicaragua, Panama, Honduras en Ecuador tref. Dit hou nie ŉ gevaar vir die VSA se Weskus in nie. Golwe van soveel as drie meter hoër as dié tydens hooggety kan verwag word langs die kus van Mexiko. Jimmy Morales, president van die buurland Guatemala, het gesê skade-assesserings sal binnekort van stapel gestuur word. “Bly asseblief kalm,” het hy op Twitter laat hoor. Minstens 5 000 mense is dood toe ŉ aardbewing wat 8 gemeet het Mexiko op 19 September 1985 getref het.